Det bliver det amerikanske kaffeimperium Starbucks, der overtager Borgportens Isenkram på Store Torv.

Annonce

Mange ærgrede sig tirsdag over nyheden om, at byens ældste isenkræmmer, Borgportens Isenkram på Store Torv, lukker og slukker.

Udsigten til endnu en huslejestigning og med en pension i sigte, har isenkræmmer Bjarne Thomsen besluttet at dreje nøglen til butikken om, og han er ude af den grønne hjørnebutik senest 1. juni.

Ifølge Stiftens kilder bliver det den amerikanske kaffekæde Starbucks, der overtager den historiske hjørnebutik i nummer 18 på Store Torv.

Starbucks kom til Aarhus i sommeren 2013, hvor kæden åbnede sin første café i Salling på Strøget.

Siden åbnede kæden en kaffebutik i Storcenter Nord, og nu er den altså klar med byens tredje butik i den gamle isenkræmmers lokaler. Det bliver den første Starbucks med sin helt egen butik.